Ciolacu: "Nu cred că prioritatea românilor este suspendarea președintelui Iohannis".
Eventuala suspendare a președintelui Klaus Iohannis este în acest moment o temă falsă. Nu e prioritate pentru români să-l suspende pe președinte, declară președintele PSD, Marcel Ciolacu.
Întrebat, marți seara, la Antena 3, despre anunțul făcut de copreședintele AUR, George Simion, care a vorbit despre o strângere de semnături pentru suspendarea președintelui dacă îl va propune tot pe Florin Cîţu, Ciolacu a răspuns cu o întrebare: "există vreo prioritate a românilor în acest sens?"."Nu cred că prioritatea românilor este suspendarea președintelui Iohannis. Acum, aici facem diferența între partidele care câștigă alegeri şi partide care încearcă de la un scor mic să vină cu lucruri fantastice care să schimbe agenda. Nu cred că agenda publică este suspendarea președintelui Iohannis. Nu că nu ar trebui suspendat. Dacă – l-am auzit pe domnul Orban care a spus pentru prima oară că domnul Iohannis a încălcat Constituția. Am auzit şi eu la televizor că domnul Orban are 41 de parlamentari. Ca să suspenzi un președinte îţi trebuie o majoritate în Parlament. Să vorbim de un demers fără să ai o majoritate – momentan nu există o majoritate de a pune un guvern, nu de a suspenda un președinte – mie mi se pare că este tema falsă în acest moment".Ciolacu a precizat că nu se va aventura "într-o temă falsă".